It-tama tagħna f'Alla wieħed Għall-mexxej tal-kor. Fuq "Ġedutun." Salm. Ta' David. F'Alla biss il-mistrieħ ta' ruħi: mingħandu tiġini s-salvazzjoni. Hu biss il-blata u s-salvazzjoni tiegħi, hu l-kenn tiegħi; xejn ma jċaqlaqni. Kemm se ddumu teħduha kontra wieħed waħdu, biex taqilbuh ilkoll flimkien, bħal ċint qed jiġġarraf, bħal ħajt qed jaqa'? Ħsiebhom biss biex iwaqqgħuh mill-għoli tiegħu ; iħobbu l-gideb; b'fommhom ibierku, imma f'qalbhom jisħtu. F'Alla biss il-mistrieħ ta' ruħi, għax mingħandu tiġini t-tama. Hu biss il-blata u s-salvazzjoni tiegħi, hu l-kenn tiegħi; xejn ma jċaqlaqni. F'Alla s-salvazzjoni u l-ġieħ tiegħi, hu l-blata qawwija tiegħi, u l-kenn tiegħi f'Alla. Ittama fih f'kull żmien, o poplu; iftħu qalbkom quddiemu. Alla hu kenn għalina! Duħħan biss huma l-bnedmin, gidba huma wlied il-bniedem. Fil-miżien 'il fuq jogħlew, eħfef mid-duħħan ilkoll flimkien. Isserrħux raskom bis-serq, tittamawx fi ħwejjeġ maħtufa; imqar jekk joktor l-għana, torbtux qalbkom miegħu. Ħaġa waħda qal Alla, jien dawn it-tnejn tgħallimt: li "l-qawwa hi ta' Alla", u li "tiegħek, Sidi, hi t-tjieba". Għax int tagħti 'l kulħadd skont għemilu.